
UDKAST TIL EUROPA-PARLAMENTETS HENSTILLING
til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik om den 81. samling i De Forenede Nationers Generalforsamling
(2025/2167(INI))
Europa-Parlamentet,
–	der henviser til De Forenede Nationers pagt,
–	der henviser til traktaten om Den Europæiske Union (TEU), særlig artikel 21, 34 og 36,
–	der henviser til traktaten om Den Europæiske Unions funktionsmåde (TEUF), særlig artikel 208, 214 og 220,
–	der henviser til De Forenede Nationers 80. Generalforsamling,
–	der henviser til FN's Generalforsamlings resolution 79/318 af 18. juli 2025 om UN80-initiativet,
–	der henviser til FN's Generalforsamlings resolution ES-11/7 af 24. februar 2025 om fremme af en omfattende, retfærdig og varig fred i Ukraine,
–	der henviser til FN's Generalforsamlings resolution 79/174 af 17. december 2024 om religions‑ og trosfrihed,
–	der henviser til FN's Generalforsamlings resolution 79/1 af 22. september 2024 om pagten for fremtiden,
–	der henviser til FN's Generalforsamlings resolution 65/276 af 10. maj 2011 om Den Europæiske Unions deltagelse i FN's arbejde,
–	der henviser til rapporten af 18. september 2025 fra FN's generalsekretær med titlen "Shifting Paradigms: United to Deliver",
–	der henviser til rapporten af 4. september 2025 fra FN's generalsekretær om reviderede overslag vedrørende det foreslåede programbudget for 2026 og støttekontoen for fredsbevarende operationer for perioden 2025/26, 
–	der henviser til rapporten af 31. juli 2025 fra FN's generalsekretær med titlen "Report of the mandate implementation review",
–	der henviser til sin henstilling af 9. juni 2021 til Rådet om den 75. og 76. samling i FN's Generalforsamling[footnoteRef:1], [1:  EUT C 67 af 8.2.2022, s. 150.] 

–	der henviser til Rådets konklusioner af 20. oktober 2025 om opgradering af det strategiske partnerskab mellem EU og FN om fred og sikkerhed: fælles prioriteter 2025-2028,
–	der henviser til Rådets konklusioner af 23. juni 2025 om EU's prioriteter i FN på den 80. samling i FN's Generalforsamling, september 2025-september 2026, 
–	der henviser til Rådets konklusioner af 27. januar 2025 om EU's prioriteter i FN's menneskerettighedsfora i 2025,
–	der henviser til Det Europæiske Råds konklusioner af 20. marts 2025,
–	der henviser til forretningsordenens artikel 121,
–	der henviser til betænkning fra Udenrigsudvalget (A10‑0000/2025),
A.	der henviser til, at det i det nuværende geopolitiske klima er af afgørende betydning at opretholde og styrke den regelbaserede internationale orden og sikre, at mellemstatslige organisationer fungerer effektivt;
B.	der henviser til, at det multilaterale system står over for voksende trusler såsom Ruslands angreb på den globale freds- og sikkerhedsarkitektur, herunder FN's Sikkerhedsråd, Kinas stigende indflydelse og omformningen af USA's deltagelse i internationale organisationer samt nedskæringer i finansieringen, der påvirker meget vigtige områder som humanitær bistand, uddannelse, sundhed og fredsopbygning;
1.	henstiller til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik:
Sikring og styrkelse af multilateralisme
a)	fortsat at støtte effektiv multilateralisme med FN i centrum, fremme og forsvare folkeretten og opretholde FN-pagtens regler og principper, herunder suverænitet, territorial integritet, politisk uafhængighed, selvbestemmelse og beskyttelse af menneskerettighederne og de grundlæggende frihedsrettigheder
b)	at forblive urokkelige med hensyn til at forsvare respekten for, beskyttelsen og virkeliggørelsen af de universelle menneskerettigheder, demokrati, menneskelig værdighed, lighed og retsstatsprincippet i overensstemmelse med Rådets konklusioner fra 2025 om EU's prioriteter i FN's menneskerettighedsfora
c)	på ny at bekræfte multilaterale organisationers afgørende rolle som uundværlige platforme for konfliktløsning og global styring
Reform af FN-systemet
[bookmark: _Hlk215756362]d)	at støtte ambitiøse reformer af FN-systemet og fremme UN80-reformdagsordenen og sikre et mere effektivt, virkningsfuldt, gennemsigtigt, økonomisk bæredygtigt og reaktionsdygtigt FN, der er i stand til at tackle nuværende og nye globale udfordringer
e)	at slå til lyd for en omfattende reform af FN's Sikkerhedsråd for at gøre det mere effektivt, inkluderende, gennemsigtigt, demokratisk og ansvarligt og sikre, at det bedre afspejler nutidens globale realiteter, og skabe betingelser for en streng begrænsning af brugen af veto, når det blokerer for strengt nødvendige FN-tiltag, med sigte på at ophæve vetoretten fuldt ud i fremtiden 
[bookmark: _Hlk215756386]f)	at tilskynde medlemsstaterne til at koordinere deres tiltag i FN's organer og organisationer og til at arbejde hen imod en reform af ordningen for FN's særlige rapportører; at indføre procedurer til effektivt at imødegå enhver potentiel forudindtagethed og ineffektivitet, der kan bringe FN-organisationernes mandat i fare, og sikre tilstrækkeligt baggrundstjek af og tilsyn med personalet og fjernelse af personale, hvis det er relevant
g)	at fortsætte med at styrke samarbejdet med partnere såsom USA for at opbygge konsensus og fremme en effektiv multilateral orden
h)	at minde om FN's Sikkerhedsråds ansvar for at opretholde international fred og sikkerhed og sikre ansvarliggørelse for krænkelser af folkeretten og undersøge, hvordan FN's Generalforsamlings rolle på dette område kan styrkes ved at anvende et EU-lignende system med afstemning med kvalificeret flertal, hvor FN's Generalforsamlings resolutioner med et flertal på to tredjedele af medlemmerne, som repræsenterer to tredjedele af befolkningen, betragtes som bindende
[bookmark: _Hlk215761387]Fred og sikkerhed
[bookmark: _Hlk215655429]i)	på ny at bekræfte deres fordømmelse af Ruslands ulovlige angrebskrig mod Ukraine samt dets angreb på den globale freds- og sikkerhedsarkitektur, herunder FN's Sikkerhedsråds instrumenter; at slå til lyd for en fuldstændig våbenhvile for at afbøde civile lidelser og for en omfattende, retfærdig og varig fred for Ukraine, herunder solide sikkerhedsgarantier baseret på FN-pagten og folkeretten, samtidig med at der sikres fuld ansvarliggørelse for krigsforbrydelser; at støtte FN i at udpege retlige mekanismer til at mobilisere indefrosne russiske aktiver til Ukraines genopbygning uden at pålægge EU's medlemsstater en finansiel byrde 
j)	at give udtryk for bekymring over risikoen for øget konfrontation i hele Mellemøsten og den destabiliserende rolle, som Iran og dets regionale stedfortrædere spiller; at optrappe den diplomatiske indsats i multilaterale fora og søge et tættere samarbejde med EU's partnere i regionen for at støtte deeskalering, genopbygning og meningsfuld dialog; indtrængende at opfordre alle aktører til at overholde deres forpligtelser i henhold til folkeretten med henblik på at nå frem til en retfærdig, omfattende og varig fred baseret på tostatsløsningen
k)	at engagere sig i diplomatiske bestræbelser på at forhindre yderligere eskalering i Taiwanstrædet og Det Sydkinesiske Hav og modsætte sig enhver unilateral ændring af status quo; at samarbejde med ligesindede partnere for at forstærke stabiliteten i regionen; at understrege, at FN's resolution 2758 ikke fastslår Folkerepublikken Kinas suverænitet over Taiwan, og øge støtten til Taiwans meningsfulde deltagelse i internationale organisationer
l)	fortsat at samarbejde med FN om at tackle globale sikkerhedsudfordringer gennem konfliktforebyggelse, mægling, fredsopbygning og krisestyring i overensstemmelse med det strategiske partnerskab mellem EU og FN om fred og sikkerhed; at anerkende den afgørende rolle, som FN's fredsoperationer spiller, og udnytte revurderingen af disse operationers fremtid til at sikre, at de tilpasses i overensstemmelse med sikkerhedslandskabet, som det ser ud i dag
m)	at anerkende de alvorlige risici, der opstår som følge af et nyt våbenkapløb og svækkelsen af den globale nedrustningsindsats, som i vid udstrækning er drevet af Ruslands, Kinas og Nordkoreas nukleare opbygning; fortsat at beskytte og styrke de multilaterale rammer for ikkespredning og våbenkontrol samt dem, der regulerer eksport af våben og varer og teknologier med dobbelt anvendelse; at fremme og styrke multilaterale instrumenter mod produktion, oplagring og anvendelse af kemiske og biologiske våben
Bæredygtig udvikling og menneskerettigheder
[bookmark: _Hlk218760648]n)	fortsat at integrere en menneskerettighedsbaseret tilgang i bæredygtig udvikling; at fremhæve EU's lederrolle som verdens største leverandør af officiel udviklingsbistand; at udnytte Global Gateway yderligere som et bæredygtigt, gennemsigtigt, demokratisk og værdibaseret alternativ til konkurrerende infrastrukturinitiativer og et alternativ, der bidrager til at opfylde verdensmålene for bæredygtig udvikling ved at fremme gensidig vækst, økonomisk aktivitet og jobskabelse i partnerlande, samtidig med at EU's strategiske autonomi, geopolitiske position og globale troværdighed styrkes
[bookmark: _Hlk218760711]o)	på ny utvetydigt at bekræfte, at alle menneskerettigheder, der er nedfældet i FN's konventioner, skal overholdes fuldt ud; at opfordre FN til at fordømme globale tendenser, der undergraver disse rettigheder, herunder den stigende marginalisering af menneskerettighederne og indskrænkningen af civilsamfundets råderum 
p)	at prioritere bekæmpelsen af desinformation, der spredes gennem store onlineplatformes algoritmiske forstærkning, den stigende brug af store sprogmodeller uden passende sikkerhedsforanstaltninger, ondsindede udenlandske aktørers udnyttelse heraf og store teknologivirksomheders manglende opfyldelse af deres forpligtelser i henhold til eksisterende lovgivning om dette emne, hvilket undergraver demokratiet og valgprocesserne
q)	at styrke fremme af religions- og trosfrihed og opfordre til mere robuste foranstaltninger til beskyttelse af religiøse og andre mindretal, herunder kristne samfund
[bookmark: _Hlk218761193]r)	at styrke EU's engagement i at fremme den globale sundhed sammen med partnere;
°
°	°
2.	pålægger sin formand at sende denne henstilling til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik.


[bookmark: _Toc219808391]BEGRUNDELSE
I betragtning af den stigende ustabilitet, de mange konflikter og kriser og de tiltagende trusler mod det multilaterale system er det af afgørende betydning at opretholde og styrke den regelbaserede internationale orden og sikre, at mellemstatslige organisationer fungerer effektivt. I betænkningen understreges behovet for at støtte en effektiv regelbaseret multilateral orden med FN i centrum, fremme og forsvare folkeretten og værne om reglerne og principperne i FN-pagten, samtidig med at der arbejdes hen imod et mere effektivt, virkningsfuldt, gennemsigtigt, økonomisk bæredygtigt og reaktionsdygtigt FN, der er i stand til at imødegå nuværende og nye globale udfordringer. 
Betænkningen minder om EU's engagement i menneskerettighederne, bæredygtig udvikling og multilateralt samarbejde og fremhæver EU's førende rolle i udviklingsbistanden, dets støtte til verdensmålene for bæredygtig udvikling og behovet for at bekæmpe desinformation, beskytte de grundlæggende frihedsrettigheder og værne om religions- og trosfriheden. Den fremhæver også betydningen af at modernisere FN's mandater og praksis for at sikre effektivitet, upartiskhed og troværdighed i hele systemet.
Der slås til lyd for at udnytte det multilaterale samarbejde til bedre at tackle aktuelle udfordringer såsom opretholdelse af international fred og sikkerhed, bekæmpelse af spredning af masseødelæggelsesvåben, fremme af bæredygtig udvikling og fremme af menneskerettighederne i hele verden.



[bookmark: _Toc215475374][bookmark: FootprintPageRR][bookmark: _Toc219808392]BILAG: ERKLÆRING OM INPUT

<FootprintIntro>I henhold til artikel 8 i bilag I til forretningsordenen erklærer ordføreren, at han i sin betænkning har medtaget input om forhold, der vedrører sagens emne, som han har modtaget som led i udarbejdelsen af udkastet til betænkning fra følgende interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:2], eller fra følgende repræsentanter for offentlige myndigheder i tredjelande, herunder deres diplomatiske missioner og ambassader:</FootprintIntro> [2:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister

	 

	2. Repræsentanter for offentlige myndigheder i tredjelande, herunder deres diplomatiske missioner og ambassader

	 


Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

